LT Europos Sąjungos oficialusis leidinys C 285/48

2008 m. rugsėjo 1 d. pareikštas ieškinys byloje Graikijos Respublika prieš Europos Bendrijų Komisiją

(Byla T-356/08)

(2008/C 285/88)

Proceso kalba: graikų

Šalys

Ieškovė: Graikijos Respublika, atstovaujama K. Chalkias ir E. Leftheriotou

Atsakovė: Europos Bendrijų Komisija

Ieškovės reikalavimai

— patenkinti Graikijos Respublikos ieškinį ir panaikinti visą ginčijamą Komisijos sprendimą arba ji performuluoti remiantis tuo, kas buvo konkrečiau išdėstyta, nurodyti, kad pasėlių sektoriuje nebūtų daromos jokios korekcijos dėl 2004 m. ir 2005 m. derlių arba, bet kuriuo atveju, kad korekcija neviršytų 5 % ir būtų daroma tik išlaidoms, susijusioms su kietaisiais kviečiais;

— iš nustatytos 127 714 520,73 EUR korekcijos ir bet kurios kitos korekcijos kuri gali būti nustatyta pateikus šį ieškinį, atimti 609 833,96 EUR sumą;

— priteisti iš Komisijos bylinėjimosi išlaidas.

Ieškinio pagrindai ir pagrindiniai argumentai

Grįsdama šį ieškinį, kuris yra susijęs su 2008 m. liepos 8 d. Komisijos sprendimo C(2008) 3411, paskelbto suteikiant Nr. 2008/582/EB, dėl Bendrijos atsisakymo Europos žemės ūkio orientavimo ir garantijų fondo (EŽŪOGF) lėšomis finansuoti 127 714 520,73 EUR Graikijos Respublikos patirtų išlaidų, panaikinimu ieškovė nurodo šiuos pnaikinimo pagrindus:

Pirmuoju panaikinimo pagrindu, kuris yra susijęs su korekcija, taikoma kietųjų kviečių kultūroms, išskyrus pačius kietuosius kviečius, ji nurodo Reglamento (EEB) Nr. 3508/92 (1) 4 straipsnio, Reglamento (EB) Nr. 1593/2000 (2) 1 straipsnio 3 dalies, Reglamento (EB) Nr. 445/2002 (3)58 straipsnio ir Reglamento (EB) Nr. 1782/2003 (4)20 straipsnio aiškinimo ir taikymo klaidą, nes, remiantis taikomomis nuostatomis, galima identifikuoti žemės sklypus remiantis kitomis kartografinėmis priemonėmis, lygiavertėmis ortografiniams žemėlapiams; be to, ieškovė remiasi klaidingu faktinių aplinkybių vertinimu ir nepakankamu ginčijamų korekcijų motyvavimu. Be to, ji nurodo teisinės bazės nustatyti korekcijas nebuvimą, nes ieškovės nuomone kalbant apie patikrinimų vietoje neatlikimą laiku Komisija netinkamai aiškino faktines aplinkybes ir peržengė savo diskrecijos ribas.

Antru panaikinimo pagrindu ieškovė nurodo teisinės bazės nebuvimą ir nepakankamą motyvavimą dėl tariamo recidyvo ir dėl proporcingumo ir teisėtų lūkesčių principų pažeidimo, nes ieškovė mano, kad Komisija buvo informuota apie teisminius trukdžius, dėl kurių buvo vėluojama užbaigti kontrolės sistemą, nors remiantis Komisijos rekomendacijomis ir bendradarbiaujant su ja ieškovei buvo taikomas veiksmų planas šioje srityje.

(1) 1992 m. lapkričio 27 d. Tarybos Reglamentas (EEB) Nr. 3508/92, nustatantis tam tikrų Bendrijos pagalbos schemų integruotą administravimo ir kontrolės sistemą (OL L 355, 1992 12 5, p. 1).

(2) 2000 m. liepos 17 d. Tarybos reglamentas (EB) Nr. 1593/2000, iš dalies keičiantis Reglamentą (EEB) Nr. 3508/92, nustatantį tam tikrų Bendrijos pagalbos schemų integruotą administravimo ir kontrolės sistemą (OL L 182, 2000 7 21, p. 4).

(3) 2002 m. vasario 26 d. Komisijos reglamentas (EB) Nr. 445/2002, nustatantis išsamias Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai taikymo taisykles (OL L 74, 2002 3 15, p. 1).

(4) 2003. rugsėjo 29 d. Tarybos reglamentas (EB) Nr. 1782/2003, nustatantis bendrąsias tiesioginės paramos schemų pagal bendrą žemės ūkio politiką taisykles ir nustatantis tam tikras paramos schemas ūkininkams bei iš dalies keičiantis Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (OL L 270, 2003 11 21, p. 1).